Diari Oficial de la Generalitat Valenciana


Sumari del DOGV 5491, del 17-04-2007 (2007/4788)

DECRET 36/2007, de 13 d'abril, del Consell, pel qual es modifica el Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/03/13/36/dof/vci/html**

### Dades del document

Número de DOGV
:   5491

Data del DOGV
:   17-04-2007

Secció del DOGV
:   I. DISPOSICIONS GENERALS

Número del document
:   2007/4788


Data del document
:   13-03-2007

Organisme emissor
:   Conselleria de Territori i Habitatge

Tipus de document
:   Decret

Correcció d'errades

Anàlisi jurídica

 Descriptors 

:   * gestió de l'espai
    * desenvolupament sostenible
    * reglamentació urbanística
    * pla d'urbanisme
    * legislació
    * habitatge
    * terreny edificable

La Comunitat Valenciana va iniciar un procés de renovació de la legislació territorial i urbanística valenciana, i va aprovar els següents cossos legals: la Llei 4/2004, de 30 de juny, d'Ordenació del Territori i Protecció del Paisatge; la Llei 10/2004, de 9 de desembre, del Sòl No Urbanitzable; i la Llei 16/2005, de 30 de desembre, Urbanística Valenciana, que configuren un marc normatiu innovador del règim jurídic de l'activitat administrativa en relació amb el territori de la Comunitat Valenciana.
Les disposicions finals de les indicades lleis: (Llei d'Ordenació del Territori i Protecció del Paisatge, Llei del sòl no urbanitzable i Llei Urbanística Valenciana) faculten el Consell de la Generalitat per a dictar totes les disposicions que siguen necessàries per al millor desplegament i aplicació d'aquestes; en compliment d'això, amb la finalitat d'aportar seguretat jurídica als ciutadans en l'aplicació d'aquestes normes, per mitjà del Decret 67/2006, de 19 de maig, pel qual es va aprovar el Reglament d'Ordenació i Gestió Territorial i Urbanística, es va unificar en una sola norma el desenvolupament complet de les lleis esmentades.
L'esmentat reglament ha desenvolupat el conjunt de lleis aprovades pel Consell en matèria d'ordenació del territori. Aquest desplegament normatiu és respectuós amb l'esperit i finalitat de cada una de les normes que desenvolupa, però -malgrat això- l'aplicació pràctica del nou marc normatiu i les diverses qüestions plantejades per interlocutors com ara ajuntaments, empresaris, col·legis professionals i particulars implicats en matèria d'ordenació del territori i urbanisme ha posat de manifest la necessitat de realitzar una sèrie de modificacions, unes de caràcter substancial i altres que suposen meres correccions materials o d'estil, a fi d'adaptar el desplegament reglamentari a la realitat dels fets, aconseguint una harmonització del conjunt normatiu amb l'aplicació pràctica d'aquest.
De totes aquestes cal ressaltar la supressió de l'apartat 1.a) de la disposició transitòria quarta, amb la qual s'aclarix el procediment de programació iniciat abans de l'entrada en vigor de la Llei Urbanística Valenciana, que haguera sigut objecte d'aprovació municipal, de forma expressa o implícita i amb caràcter provisional, eliminant qualsevol possible interpretació discordant amb les disposicions transitòries tercera i cinquena de la Llei Urbanística Valenciana.
De la mateixa manera, és necessari significar l'establiment d'un termini de vigència per al concert previ, d'un any, transcorregut el qual sense que l'Ajuntament haja continuat la tramitació del Pla general, decaurà aquest com tots els instruments de planejament que porten causa d'aquest. Amb això es pretén motivar els ajuntaments perquè no cessen en la tramitació dels plans generals, evitant així el desenvolupament territorial disgregat del municipi.
D'altra banda, s'introduïxen les modificacions i les correccions necessàries per a aclarir i simplificar els criteris de selecció i puntuació de les alternatives tècniques, com també de la Proposició juridicoeconòmica, i donar major compliment, si és possible, al principi d'objectivitat i transparència en el procediment d'adjudicació dels programes d'actuació integrada i aïllada.
S'incorporen xicotets ajustaments en els requeriments recíprocs per a l'extinció de condominis, previstos el projecte del reparcel·lació, aclarint l'efecte de l'acceptació o el rebuig d'aquest.
Per últim, i en relació amb la sol·licitud i tramitació de les llicències, en especial d'obres, se simplifica la documentació que s'ha de presentar en el procediment ordinari, afavorint i agilitzant els terminis per al seu atorgament.
Per raó d'això, una vegada complits els tràmits procedimentals previstos en l'article 43 de la Llei del Consell, a proposta del conseller de Territori i Habitatge, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 13 d'abril de 2007,
DECRETE
Article únic. Aprovació de la modificació del reglament
S'aprova la modificació del Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, i els seus annexos, el text dels quals s'inserix a continuació.
DISPOSICIÓ FINAL
Única
Aquest decret entrarà en vigor l'endemà de l'íntegra publicació en el Diari Oficial de la Comunitat Valenciana.
València, 13 d'abril de 2007
El president de la Generalitat,
FRANCISCO CAMPS ORTIZ
El conseller de Territori i Habitatge,
ESTEBAN GONZÁLEZ PONS
ANNEX
Modificació del Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, i els seus annexos
Article 1
Queda suprimida la disposició transitòria novena del Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, i els seus annexos.
Article 2
La disposició transitòria quarta, apartat 1, del Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, i els seus annexos, queda redactada en els termes següents:
"En els procediments de programació iniciats abans de l'entrada en vigor de la Llei Urbanística Valenciana, i aprovats per l'Ajuntament, però respecte dels quals no haja recaigut aprovació definitiva de l'instrument de planejament que l'acompanye amb anterioritat a l'entrada en vigor d'aquesta llei, al compliment i l'execució del programa s'aplicarà el que preveu la Llei Urbanística Valenciana i el present reglament, que regirà, formalment i substantivament, l'aprovació definitiva dels nous instruments i actuacions següents:
a) La tramitació i l'aprovació del projecte d'urbanització, quan s'haja presentat l'avantprojecte juntament amb l'alternativa tècnica o quan de l'aprovació de l'instrument de planejament es deriven modificacions en aquest.
b) La prestació de garanties.
c) La firma del contracte de programació.
d) La contractació i l'execució de les obres d'urbanització.
e) La redacció, el contingut, la tramitació i l'aprovació del projecte de reparcel·lació.
f) La retaxació de càrregues.
g) La imposició de quotes d'urbanització".
Article 3
La disposició transitòria huitena, apartat 3, del Decret 67/2006, de 19 de maig, del Consell, pel qual es va aprovar el Reglament d'Ordenació i Gestió Territorial i Urbanística, i els seus annexos, queda redactada de la manera següent:
"Amb caràcter subsidiari, i mentre el planejament municipal no compte amb el corresponent estudi de necessitats d'habitatge a què es referix la disposició addicional sisena de la Llei Urbanística Valenciana, s'establix el percentatge d'edificabilitat residencial per a habitatge protegit en coherència amb la següent taula, sense perjudici que aquests percentatges en sòl urbà puguen minorar-se, per resolució del conseller competent en matèria de territori, ateses les necessitats concretes i la viabilitat econòmica de l'actuació:
Municipi Percentatge d'edificabilitat
residencial per habitatge protegit
Municipi de València 40%
Municipis d'Alacant i Castelló 30%
Municipi Sing C 25%
Municipis Zona A 25%
Municipis Zona B i C 20%
Municipis en zona C amb població entre 5.000 i 2.000 habitants 15%
Municipis en zona C amb població inferior a 2.000 habitants 10%
Article 4
Queden suprimits els articles següents del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell: 28.2, 30, 209.4.c), 260, 284.2, 293.2, 310.3, 315, 316, 318, 327.1, 386, 408.2, 409.4, 425.1 i 2, 484.5.d), 484.6, 484.7, 484.8, 522 i 541.
Article 5
Es modifiquen els articles següents i annexos del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell, que queden redactats en els termes següents:
- Article 19 s'afig un apartat 2: "No es consideraran modificacions de les directrius definitòries de l'estratègia d'evolució urbana i ocupació del territori aquelles modificacions d'ordenació estructural d'escassa entitat que tinguen com a finalitat adaptar els sectors existents a condicions més idònies per al seu desenvolupament".
- Article 20.5: "Queden excloses de l'obligació d'aquesta cessió aquelles reclassificacions singulars promogudes per l'administració pública, els seus concessionaris, agents o empreses públiques, que tinguen com a objecte exclusiu la implantació de qualsevol tipus d'equipament o actuacions d'interés públic i social. A l'efecte d'aquest article, les actuacions residencials, industrials i de serveis només podran considerar-se d'interés públic i social en els supòsits següents:
a) Les actuacions d'ús dominant residencial quan, almenys, el 50% de l'edificabilitat residencial de l'àmbit es destina a la promoció d'habitatge de protecció pública. L'exclusió es predicarà únicament respecte al percentatge d'edificació amb destinació a habitatge de protecció pública que fixe l'ordenació estructural, s'aplicarà aquest mateix percentatge a la superfície total de l'actuació, dins del marc establit en l'article 36.1.i) de la Llei Urbanística Valenciana.
b) En municipis de menys de 5.000 habitants les actuacions d'ús industrial i aquelles que tinguen com a objecte la implantació de parcs logístics, àrees de serveis o parcs empresarials de caràcter tecnològic o d'investigació".
- Article 21.1.d): "Que els terrenys estiguen formalment i expressament classificats com a sòl no urbanitzable protegit pel planejament territorial i urbanístic de conformitat amb la pertinent avaluació del seu impacte ambiental. No obstant això, quan aquells tinguen cultius agrícoles serà necessari l'informe previ i favorable del Servei d'Ordenació Sostenible del Medi o òrgan que el substituïsca".
- Article 21 s'afig un apartat 4:
"4. El que disposen els apartats anteriors del present article no s'aplicarà quan per acord del Consell es declaren uns terrenys com a prioritaris per a un Projecte mediambiental estratègic.
En aquests supòsits, la cessió de sòl protegit a l'administració autonòmica podrà produir-se amb aquests terrenys de forma prioritària siga quin siga el municipi on es produïsca la reclassificació de sòl que motiva la cessió".
- S'afig un article nou, l'article 25 bis: "Risc d'incendis forestals
Per a la prevenció d'incendis forestals, el planejament ha d'establir les condicions mínimes següents:
1) Ha d'haver-hi una franja de 25 metres d'amplària separant la zona edificada de la forestal, permanentment lliure de vegetació baixa i arbustiva, i si és el cas, amb l'estrat arbori fortament aclarit i podat fins a 2/3 de l'altura total de cada peu, així com un camí perimetral de 5 metres d'amplària.
2) En els establiments industrials de risc mitjà i alt situats en llocs de vent fort s'ha d'augmentar la franja de 25 metres en un 100%, almenys en les direccions dels vents més desfavorables.
3) La referida franja de protecció, com també el camí perimetral, que han de separar la zona edificada o industrial de la forestal s'integraran en el planejament urbanístic i no afectaran sòl forestal classificat com a no urbanitzable.
4) La zona edificada o urbanitzada ha de disposar preferentment de dos vies d'accés alternatives, cada una de les quals ha de complir:
a) Amplària mínima lliure 5 m.
b) Altura mínima lliure o gàlib 4 m.
c) Capacitat portant del vial 2.000 kp/m².
d) En els trams corbs, el carril de rodament ha de quedar delimitat per la traça d'una corona circular els radis mínims de la qual han de ser 5,30 m i 12,50 m, amb una amplària lliure per a la circulació de 7,20 m.
5) Quan no es puga disposar de les dos vies alternatives indicades en el paràgraf anterior, l'accés únic ha de finalitzar en un fons de sac de forma circular de 12,50 m de radi.
6) Els vials d'accés i les seues cunetes han de mantindre's lliures de vegetació, i disposaran d'una faixa de protecció de 10 metres, a cada costat del camí, permanentment lliure de vegetació baixa i arbustiva, i si és el cas, amb l'estrat arbori fortament aclarit i podat fins a 2/3 de l'altura total de cada peu.
7) En el traçat de xarxes d'abastiment d'aigua incloses en les actuacions de planejament urbanístic, ha d'incloure's una instal·lació d'hidrants perimetrals. Els hidrants han d'estar situats en el perímetre exterior de la zona edificada, en llocs fàcilment accessibles, fora de llocs destinats a circulació i estacionament de vehicles, degudament senyalitzats d'acord amb la norma UNE 23480 i distribuïts de tal manera que la distància entre ells mesurada per espais públics no siga major de 200 m.
La xarxa hidràulica que abastix els hidrants ha de permetre el funcionament simultani de dos hidrants consecutius durant dos hores, cada un d'ells amb un cabal de 1.000 l/min. i una pressió mínima de 10 m.c.a.
Si per motius justificats, la instal·lació d'hidrants no pot connectar-se a una xarxa general d'abastiment d'aigua, ha d'haver-hi una reserva d'aigua adequada per a proporcionar el cabal abans indicat.
8) Les zones edificades, com també en els establiments industrials, limítrofs o interiors a àrees forestals disposaran dels plans d'autoprotecció d'empresa, nucli de població aïllada o urbanització que recull el Pla especial davant del risc d'incendis forestals de la Comunitat Valenciana (Decret 163/1998, del Consell)".
- Article 37.2: "Fins que es redacte el Pla d'acció territorial del litoral de la Comunitat Valenciana, en el nou planejament de les zones de litoral no podrà ocupar-se per l'edificació més del 30 per cent de la superfície del sector o, si és el cas, de l'àmbit de l'actuació integrada. La planificació territorial i urbanística, en els terrenys edificables del litoral, concentrarà l'edificabilitat i minimitzarà l'ocupació de sòl, procurant espais lliures, públics o privats, que eviten la total compactació del front litoral".
- Article 48.2: "Amb aquest fi, en el planejament urbanístic s'establiran reserves de terrenys per a facilitar la creació o l'ampliació de les infraestructures previstes en els instruments d'ordenació que s'aproven. El planejament territorial i l'urbanístic delimitaran corredors per a l'ús i la implantació de les infraestructures energètiques i de comunicacions, analitzant en tot cas l'impacte territorial que produïsquen".
- Article 63.3.b), apartat 2n: "Increment del consum d'aigua sempre que la modificació siga possible per estar emparada per l'informe al que es referix l'article 19 de la Llei d'Ordenació del Territori i Protecció del Paisatge".
- Article 105.3: "Són sòl no urbanitzable d'especial protecció els parcs públics naturals previstos en el Pla general per les seues característiques i per ser àrees en què es preveuen actuacions limitades per a millorar la seua accessibilitat i reforestació. Pertanyen també a aquesta mateixa categoria els parcs públics naturals que es proposen en el marc d'un procés de reclassificació de sòl".
- Article 108.b): "En relació al sòl destinat a habitatges subjectes a algun règim de protecció pública i dedicats a residència permanent en règim de lloguer per a persones majors, discapacitades o menors de 35 anys, el sòl podrà ser de domini públic o privat. En aquest últim cas no computaran a l'efecte de la xarxa primària ni secundària de sòl dotacional. Si és de domini públic poden computar a l'efecte de xarxa secundària en un 25% . En tot cas formaran part del sector corresponent, a l'efecte de la seua gestió i reparcel·lació, computant a l'efecte d'edificabilitat en un 50%. Això no dispensarà l'obligació de complir la resta dels estàndards establits en la legislació vigent".
- Article 112: "Criteris per a la delimitació d'àrees de repartiment en sòl urbanitzable (en referència a l'article 55 de la Llei Urbanística Valenciana)
1. Les àrees de repartiment a sòl urbanitzable han de comprendre:
a) Un o més sectors complets.
b) Els sòls dotacionals de destinació pública, de la xarxa primària o estructural, classificats com a sòl urbanitzable, no inclosos en cap sector. La superfície d'aquests sòls s'adscriurà a les distintes àrees de repartiment en proporció al seu aprofitament, de manera que es garantisca la seua obtenció.
2. Aquesta xarxa primària que s'integrarà en l'àrea de repartiment estarà formada per:
a) Els parcs urbans o altres dotacions públiques limítrofs o adjacents al sector i que, per qualsevol causa, no s'hi hagen integrat.
b) La xarxa viària adscrita al sector i que no s'haja integrat, i fins una distància màxima equivalent a la zona de protecció prevista en la Llei 6/1991, de carreteres de la Generalitat o, quan no existisca aquesta referència, segons establisca l'administració sectorial competent.
c) Reserves de sòl amb destinació a infraestructures que hagen sigut objecte d'aprovació definitiva per la Generalitat per mitjà d'un pla especial o altres instruments, i s'ha d'integrar en l'àrea de repartiment el tram limítrof amb el sector o sectors que integren aquesta àrea, d'acord amb el que ha regulat aquest reglament.
3. Forma part de la xarxa primària no inclosa en l'àrea de repartiment però sí en l'àrea reparcel·lable en els termes que preveu l'article 169.3.e) de la Llei Urbanística Valenciana i concordants d'aquest reglament, el parc públic natural resultant d'una nova reclassificació de sòl urbanitzable, d'acord amb el que preveu aquest reglament.
4. Els sectors delimitats pels plans parcials modificatius de la classificació de sòl formaran una àrea de repartiment juntament amb la xarxa primària que se'ls adscriga, amb els mateixos elements i criteris descrits en els apartats anteriors".
- Article 114: "El planejament fixarà els diversos aprofitaments tipus segons criteris objectius. Com a criteri normal es dividirà l'aprofitament objectiu total de l'àrea de repartiment entre la superfície d'aquesta, excloent els sòls dotacionals existents afectes a la seua destinació, tal com exposa l'article 117 del present reglament. Si és el cas, s'utilitzaran els coeficients correctors previstos en aquest reglament".
- Article 117.3: "Quan en redactar un pla general, un pla parcial o un pla de reforma interior, no s'haja pogut obtindre una precisa informació i delimitació dels sòls de domini públic dotacionals (incloent camins, camins ramaders i dotacions públiques de qualsevol tipus), el càlcul de l'aprofitament tipus tindrà caràcter provisional i així es farà constar en el document de planejament, i ha de dur a terme el seu definitiu càlcul en la reparcel·lació. Encara que s'haguera disposat de la informació dels sòls dotacionals existents, correspon a la reparcel·lació el precís càlcul de l'aprofitament tipus, d'acord amb les regles establides en el present article, per la qual cosa en cas de discrepància amb allò calculat en el pla, prevaldrà el resultant de la reparcel·lació".
- Article 123: "Delimitació de les unitats d'execució o àrees reparcel·lables discontínues (en referència a l'article 58 de la Llei Urbanística Valenciana)
1. La inclusió de sòls en una unitat d'execució discontínua no pot respondre a criteris merament equidistributius, sinó només a criteris objectius d'unitat funcional de l'obra d'urbanització que s'ha d'executar.
2. Per a l'aplicació de les transferències d'aprofitament urbanístic els plans podran delimitar àrees reparcel·lables discontínues, excepte a sòl urbà. Els sòls dels diversos àmbits discontinus seran aportats a la reparcel·lació d'acord amb l'aprofitament que el pla els haja atribuït.
3. Podran també delimitar-se àrees reparcel·lables discontínues per a l'obtenció de sòls amb destinació a parcs públics naturals com a conseqüència d'una reclassificació de sòl, quan així procedisca en aplicació de la Llei d'Ordenació del Territori i Protecció del Paisatge, i en especial quan per a la seua obtenció siga necessària una reparcel·lació forçosa. Aquests sòls per a parcs públics naturals estaran classificats com a sòl no urbanitzable protegit.
4. Quan es delimite una àrea reparcel·lable discontínua als fins previstos en l'apartat anterior:
a) La mateixa comprendrà la totalitat de l'àrea de repartiment del sector reclassificat i els terrenys del sòl no urbanitzable protegit qualificat de parc públic natural que s'ha d'obtindre.
b) L'aprofitament tipus de l'àrea de repartiment del sector reclassificat es calcularà per mitjà del quocient entre el seu aprofitament objectiu i la superfície resultant de la suma de la del sector més la superfície, corregida pel corresponent coeficient de ponderació, del sòl no urbanitzable. Aquest coeficient s'obtindrà de dividir els valors unitaris per metre quadrat del sòl no urbanitzable (pn) i de l'urbanitzable reclassificat, d'acord amb la legislació estatal de valoració aplicable. Aquest enunciat es correspon amb la següent fórmula de càlcul:
AT sector = E / Ssector + K x Spn
On:
(AT sector): és l'aprofitament tipus del sector objecte de reclassificació com a sòl urbanitzable.
(E): és l'aprofitament objectiu, en metres quadrats sostre, o en unitats d'aprofitament si és necessari emprar coeficients correctors, d'acord amb aquest reglament.
(Ssector): és la superfície de l'àrea de repartiment que engloba el sector objecte de reclassificació, en metres quadrats, incloent la xarxa primària.
(K): és el coeficient de ponderació.
(Spn): és la superfície en metres quadrats del sòl no urbanitzable protegit qualificat de parc públic natural, que s'ha d'obtindre.
c) Quan no existisquen valoracions fiables, la incertesa del mercat immobiliari i la seua evolució no permeta obtindre amb fiabilitat, o les rendes agràries o forestals no puguen ser objecte de valoració per no disposar-se de valors de comparació, el coeficient que s'ha d'aplicar es calcularà atribuint al sòl no urbanitzable un aprofitament tipus virtual del 10 per cent de l'aprofitament tipus mitjana de la xarxa primària classificada com a sòl urbanitzable en el Pla general vigent. El coeficient K s'obtindrà de dividir l'aprofitament tipus virtual així obtingut, entre el corresponent a l'àrea de repartiment formada pel sòl objecte de reclassificació. Aquest coeficient de ponderació s'aplicarà sempre si es dóna, almenys, una de les circumstàncies anteriorment expressades. Quan no existisca xarxa primària en el Pla general vigent que permeta obtindre el seu aprofitament tipus mitjana, s'utilitzarà com a referència per a obtindre l'aprofitament virtual abans citat, el 10 per cent del corresponent al sector objecte de reclassificació.
d) Quan el sòl no urbanitzable protegit siga limítrof amb el sector reclassificat l'aprofitament tipus virtual serà idèntic a l'aprofitament del sector.
e) L'aprofitament subjectiu dels propietaris a sòl no urbanitzable protegit (pn) s'obtindrà d'aplicar a la seua superfície, l'aprofitament tipus (calculat segons la regla anterior) corregit pel coeficient K, una vegada restat el percentatge de cessió establit per al sòl urbanitzable".
- Article 125.3: "La qualificació d'un terreny com a sòl dotacional públic requerix que el pla especifique, en la seua ordenació detallada, si aquesta afecció afecta la totalitat de l'immoble, o si l'afecció demanial es limita al sòl i al vol amb exclusió total o parcial del subsòl. En aquest cas, el subsòl tindrà la consideració de bé patrimonial, que podrà ser alienat per l'administració titular per a l'ús i destinació que el planejament expressament regule, que en cap cas podrà ser el propi d'un ús o servei públic determinant de la demanialitat del subsòl. En tot cas, la qualificació d'un terreny com a sòl dotacional públic exigix la cessió obligatòria i gratuïta de l'immoble en el seu conjunt, o bé la seua expropiació d'acord amb la legislació aplicable. De la mateixa manera, en la reparcel·lació, podrà ser configurat el subsòl com a finca independent del sòl i adjudicat amb total separació o independència d'aquest".
- Article 126.2: "El sòl dotacional ha de classificar-se en alguna de les categories següents:
a) Recreativoesportiu (RD).
b) Educativocultural (ED).
c) Assistencial (AT).
d) Administrativoinstitucional (AD).
e) Infraestructura-servei urbà (ID).
f) Dotacional-residencial (DR)
g) Dotacional múltiple (DM)".
- Article 131 s'afigen dos apartats 2 i 3 que queda redactat de la manera següent:
"1. Els elements de la xarxa viària no inclosa en els catàlegs de carreteres, s'ajustaran a les dimensions següents:
a) L'amplària mínima dels vials serà la que s'indica en la taula següent, segons l'ús global, la intensitat de l'edificació i el caràcter de la via:b) Els vials de vianants, siga quin siga l'ús dominant de la zona, tindran una amplària mínima de 5 metres.
c) En sectors d'ús dominant residencial s'admetrà que un 25 per cent de la superfície viària total tinga dimensions mínimes inferiors en un 20 per cent, a les establides en el quadre anterior per a carrers de nivell de distribució local o d'importància relativa menor.
d) En les zones de nou desenvolupament, les voreres tindran una amplària mínima de 2 metres. Les voreres de més de 3 metres d'amplària han d'incorporar arbratge d'alineació, amb la limitació que l'amplària efectiva de pas no siga inferior a 2 metres i sempre que siga compatible amb les xarxes de serveis. Les de més de 4 metres d'amplària disposaran sempre d'arbratge d'alineació.
e) Les calçades destinades a la circulació de vehicles tindran una amplària mínima de 4,50 metres en els vials d'un sol sentit de circulació i de 6 metres en els vials amb doble sentit de circulació.
f) Les bandes específiques de carril bici tindran una amplària mínima de 2 metres.
g) Les places d'aparcament disposades en cordó tindran unes dimensions mínimes de 2,20 metres per 4,50 metres. Les places d'aparcament disposades en bateria tindran unes dimensions mínimes de 2,40 metres per 4,50 metres. Quan en els plànols no es delimiten gràficament cada una de les places d'aparcament, les dimensions anteriorment indicades són les que s'utilitzaran per a calcular el nombre de places d'aparcament que caben en cada banda d'aparcament en cordó o en bateria.
h) En les zones específiques d'aparcament, el còmput de les places d'estacionament resultants s'obtindrà de la distribució concreta de places que es grafie en els plànols o subsidiàriament, s'aplicarà un estàndard mitjà d'1 plaça d'aparcament per cada 20 metres quadrats de reserva de zona d'aparcament.
2. Les anteriors condicions s'aplicaran a sòl urbanitzable sempre que es tracte de zones de nou desenvolupament i en l'urbà quan siguen compatibles amb la consolidació i xarxa viària existents.
3. No s'aplicaran en els entorns de centres històrics declarats béns d'interés cultural o catalogats pel planejament, tant a sòl urbà com urbanitzable, en els quals primarà el criteri d'integració amb el teixit i l'escena urbana existents sobre la funcionalitat vial".
- Article 132: "Restants dotacions públiques i equipament (en referència a l'article 60 de la Llei Urbanística Valenciana)
1. Els altres usos dotacionals públics són els següents:
a) Recreativoesportiu (RD): són els recintes coberts o descoberts, per a la pràctica de l'esport, i instal·lacions fixes i edificis per a concentracions públiques o contemplació d'espectacles.
b) Educativocultural (ED): són els centres docents, biblioteques, museus i altres serveis d'anàloga finalitat.
c) Assistencial (TD): són els serveis sanitaris, els d'assistència i benestar social, o els de caràcter religiós.
d) Servei administratiu (AD): són les seus institucionals i dependències administratives, judicials, militars i altres d'anàlogues.
e) Servei urbà i infraestructures (ID): són les instal·lacions de protecció civil, seguretat ciutadana, manteniment del medi ambient, centres de transformació, subestacions elèctriques, cementeris, abastiments, infraestructures o aparells de vigilància i control de la contaminació lumínica, acústica i atmosfèrica, infraestructura del transport i altres d'anàlogues.
f) Dotacional-residencial (DR): són habitatges subjectes a algun règim de protecció pública i dedicades a residència habitual i permanent en règim de lloguer per a persones majors, discapacitades o menors de 35 anys.
g) Dotacional d'ús múltiple (MD): comprén aquells sòls dotacionals l'ús específic i assignació dels quals ha de ser posposat a un moment posterior de la gestió de l'instrument de planejament.
2. Poden qualificar-se sòls amb destinació dotacional i de domini privat de les categories següents:
a) Recreativoesportiu (RD).
b) Educativocultural (ED).
c) Assistencial (TD).
d) Servei urbà-infraestructures (ID).
e) Dotacional-residencial (DR)".
- Article 140.3.a): "Una vegada aprovat definitivament, es realitzarà un document de refosa en què, sobre la mateixa base cartogràfica del nou Pla general, es transcriurà, amb idèntic grau de detall que el del document original, aquella ordenació del sòl urbà i urbanitzable detallat la vigència se del qual conserva".
- Article 148.6: "Expressaran les construccions erigides amb anterioritat a l'aprovació del pla, que hagen de quedar en situació de fora d'ordenació, per incompatibilitat manifesta amb les seues determinacions, en les quals només s'autoritzaran obres previstes en l'article 471 d'aquest reglament".
- Article 172.b): "Només poden dur-se a terme classificacions de sòl no urbanitzable a urbanitzable quan aquell tinga la consideració de comú, d'acord amb l'article 5 de la Llei del Sòl No Urbanitzable".
- Article 172.c): "Ha de ser objecte d'avaluació d'impacte ambiental, d'acord amb la seua legislació específica, en tràmit paral·lel al del Pla parcial. L'Estudi d'impacte ambiental es tramitarà conjuntament amb el Pla parcial".
- Article 172.h): "Aportaran la cèdula territorial d'urbanització o justificant d'haver-la sol·licitat".
- Article 177.1.a): "La reserva de sòl quan tinga com a objecte crear o ampliar reserves de sòl per a dotacions, actuacions d'interés públic, patrimonis públics de sòl i actuacions de gestió i explotació del domini públic".
- Article 181.1: "Els plans especials d'urbanització i edificació d'àmbits subjectes a actuacions urbanístiques singulars tenen la funció d'implantar en el territori grans equipaments públics que requerisquen un nivell d'ordenació urbanística equivalent a l'ordenació detallada d'un pla parcial i també per a la implantació de les actuacions d'interés públic i social previstes en l'article 20.5.b) d'aquest reglament".
- Article 194.2: " La regulació d'estàndards en matèria d'edificabilitat adopta com a principi general la limitació, amb caràcter de màxim, de l'edificabilitat bruta d'un determinat àmbit d'actuació. L'objectiu d'aquesta limitació és que les intensitats d'edificació resultants de l'ordenació urbanística no superen uns llindars màxims a partir dels quals es reduïx sensiblement la qualitat urbana dels espais públics i privats".
- Article 198.2: "L'índex d'edificabilitat bruta (IEB) és el quocient entre l'edificabilitat bruta d'un àmbit d'actuació i la superfície bruta d'aquest àmbit. S'expressa en metres quadrats de sostre per cada metre quadrat de sòl (m²sotre/m²sòl) o en unitats d'aprofitament per cada metre quadrat de sòl (UA/m²sòl) quan l'edificabilitat estiga afectada per coeficients de ponderació".
- Article 202.2: "En els supòsits indicats en l'apartat anterior, l'edificabilitat total del sector s'obtindrà d'aplicar l'índex d'edificabilitat bruta a la superfície computable del sector. Els estàndards dotacionals s'obtindran a partir de l'edificabilitat bruta indicada anteriorment i de la superfície computable del sector. Aquests estàndards es podran incrementar justificadament per a tindre en compte la demanda de serveis de les àrees subjectes a actuacions aïllades".
- Article 203.1.b): "Les zones de servitud, zones de protecció o semblants, quedaran incloses en la superfície computable del sector sempre que se cedisquen i es necessite executar a càrrec del sector la seua urbanització, en les condicions que establisca la legislació corresponent".
- Article 205 es modifica la numeració per introducció d'un nou apartat tercer:
"3. En sòl urbà les modificacions de zones d'ordenació d'ús dominant industrial, terciari o dotacional privat es regiran per les regles específiques establides en l'article 141 del present reglament, sense que s'apliquen les limitacions de l'apartat dos anterior.
4. Els plans han de fixar els límits d'edificabilitat de les actuacions d'ús dominant terciari o industrial".
- Article 206.1: "L'estàndard global de zones verdes i parcs públics en cada municipi no serà inferior a 10 metres quadrats per habitant, en relació al total de població prevista en el pla. Aquest estàndard es complirà de manera global per a tot el municipi, però no és exigible que es complisca en cada un dels sectors o àmbits de planejament".
- Article 212.3: "En els supòsits d'increment o disminució de l'edificabilitat residencial respecte a l'ordenació vigent, en sectors de sòl urbanitzable desenvolupats amb pla parcial vigent o assumit per un pla general, s'exigirà, almenys, el manteniment de l'estàndard dotacional global definit en l'article 208 d'aquest reglament. A sòl urbà, cal ajustar-se al que disposen els articles 141, 205.2 i 3 i concordants d'aquest reglament".
- Article 216.3: "Una vegada conclòs el termini d'exposició al públic del concert previ, l'ajuntament procedirà a l'estudi dels suggeriments presentats durant el període d'exposició al públic i acordarà la remissió a la conselleria competent en matèria de territori. Rebuda la documentació, l'òrgan competent autonòmic a la vista de la documentació i informes emesos, es pronunciarà sobre aquest i declararà conclusa i superada la fase de concert previ, prosseguint els tràmits per a l'aprovació del Pla general".
- Article 216 s'afig un apartat 4: "Una vegada superada la fase de concert previ aquest tindrà un termini de vigència d'un any. Transcorregut l'indicat termini sense que s'haja continuat la tramitació del Pla general es considera que l'ajuntament ha desistit del procediment i és necessari iniciar una nova fase de concert previ, quedant sense efecte, igualment, tots els instruments de planejament que porten causa d'aquest concert previ".
- Article 228: Inadmissió a tràmit de la sol·licitud de la cèdula territorial d'urbanització (en referència a l'article 115 de la Llei Urbanística Valenciana)
"1. A l'efecte de determinar la seua admissió a tràmit, les sol·licituds referides al supòsit previst en el 225.1.a) d'aquest reglament seran objecte d'una anàlisi preliminar per part de la conselleria competent en matèria de territori.
2. A la vista de la informació i documentació aportada, i quan s'aprecien raons d'evident i objectiva incompatibilitat amb la legislació urbanística, mediambiental o sectorial vigents, mitjançant una resolució motivada del director general d'Ordenació del Territori es podrà declarar la inadmissió a tràmit de la sol·licitud".
- Article 233: "Transcorregut el termini de tres mesos des de la sol·licitud sense que s'haja dictat i notificat resolució expressa, l'interessat pot entendre denegada la cèdula. En aquest cas, en no existir un pronunciament de l'administració autonòmica sobre els continguts del planejament proposats en la iniciativa, els particulars i els ajuntaments poden dur a terme els tràmits oportuns per a remetre a la conselleria competent en matèria de territori la proposta o propostes de planejament que requerisquen aprovació definitiva autonòmica".
- Article 238.1.b): "Que aquests terrenys es troben integrats en unitats geogràfiques homogènies. A l'efecte, s'entendrà per unitats geogràfiques homogènies les unitats paisatgístiques que s'identifiquen en l'estudi de paisatge que, necessàriament, ha de formar part del Pla especial, en compliment del que disposen els articles 31 i 32 de la Llei d'Ordenació del Territori i Protecció del Paisatge".
- Article 239.2: "Aquest informe serà objecte d'anàlisi contradictòria. A l'efecte s'emetran informes pel tècnic competent de l'ajuntament actuant i pel tècnic redactor del programa, que ha de ser emés en el termini d'un mes".
- Article 243.2: "El projecte de reparcel·lació gravarà les parcel·les adjudicades als propietaris d'immobles consolidats que es beneficien del diferiment del pagament dels costos d'urbanització amb una afecció real, específica i independent de la resta d'afeccions legals o reglamentàriament procedents. Aquesta afecció es cancel·larà quan es produïsca el reintegrament pels propietaris beneficiats dels costos diferits i, en tot cas, transcorreguts set anys des de la seua pràctica. No obstant això, a instància del propietari beneficiat, es pot substituir aquesta afecció per un altre tipus de garantia suficient en la forma regulada en els articles 383 i 384 d'aquest reglament".
- Article 246.2: "Per això es propiciarà la dinamització i la posada en valor dels actius immobiliaris i d'infraestructures urbanístiques ja executades, per mitjà de l'execució de programes d'actuació aïllada, i el foment de la conservació i la rehabilitació del patrimoni arquitectònic".
- Article 248.2: "Com a conseqüència de l'actuació aïllada poden resultar una o més parcel·les edificables, conforme al planejament d'aplicació".
- Article 256: "Els criteris de selecció d'alternativa tècnica i de proposició juridicoeconòmica de programa d'actuació aïllada (en referència a l'article 147.3 de la Llei Urbanística Valenciana)
1. L'elecció d'una alternativa tècnica s'efectuarà prenent en consideració els criteris següents:
1.1. Condicions de disseny més idònies per a l'ordenació prevista en el planejament, i ha de tindre en compte els factors següents:
a) distribució funcional de les plantes d'edificació i adequació a la disposició de l'estructura portant.
b) disseny i expressió formal de tots els alçats i façanes de l'edificació.
c) integració arquitectònica en l'entorn urbà.
d) criteris d'edificació sostenible.
Per a adoptar criteris sobre aquests factors pot sol·licitar-se al col·legi d'arquitectes o a altres organismes oficials, el corresponent informe tècnic que s'incorporarà a l'expedient per a la seua consideració.
1.2. Criteris socioeconòmics: la que propose unes condicions d'execució més adequades a l'interés social i ha de tindre en compte els factors següents:
a) menor termini d'execució.
b) majors garanties per a portar-la a terme.
c) menor preu de venda o lloguer dels productes immobiliaris que s'ha d'edificar segons el seu emplaçament urbà i del valor d'adquisició del solar que es proposa.
1.3. Criteris que afavorisquen l'accés a un habitatge digne per a col·lectius socialment desfavorits i sempre que:
a) Part dels habitatges que es construïsquen siguen en règim de protecció, bé en venda, lloguer o lloguer amb opció de compra.
b) Els col·lectius a què estiguen destinats siguen preferentment, jóvens menors de 35 anys, famílies monoparentals amb càrregues familiars, dones víctimes de violència domèstica, persones majors, discapacitats o altres col·lectius en risc d'exclusió social, i residents en l'àmbit del programa
2. A més dels criteris establits en el punt anterior seran tinguts en compte els previstos en els articles 135 i 147.3 de la Llei Urbanística Valenciana, i aquells altres que s'establisquen en les bases de programació que s'aproven.
3. Les bases particulars fixaran criteris clars de puntuació de les proposicions juridicoeconòmiques.
4. L'elecció ha de motivar-se valorant cada un dels factors precedents, de manera que els criteris socioeconòmics ponderen el doble que els edificatoris i urbanístics i que els criteris que afavorisquen l'accés a un habitatge ponderen el triple que els edificatoris i urbanístics.
5. Una vegada identificada l'alternativa tècnica, sobre la base dels anteriors criteris, es triarà aquella Proposició juridicoeconòmica que oferisca un preu de venda de l'edifici que s'ha de construir menor, segons el valor de repercussió del solar i els diferents productes immobiliaris que s'han d'edificar en aquest, i ha de motivar-se i justificar-se expressament, sobre la base d'una anàlisi de mercat de la zona.
6. Així mateix, en el cas que els Projectes d'edificació o rehabilitació siguen objecte del concurs de programació, aquests han de ser igualment ponderats".
- Article 258.1: "No serà preceptiva l'aprovació de bases generals ni particulars de programació, la licitació de les obres, ni la inserció d'anunci en el Diari Oficial de la Unió Europea en els supòsits establits en l'article 253.1 del present reglament.
En conseqüència, en aquests supòsits el promotor sotmetrà directament a informació al públic i pels seus mitjans la documentació a què fa referència l'article 253.2 del present reglament, depositant una còpia de tots ells en l'ajuntament".
- Article 258.3: "El termini d'informació al públic serà d'un mes i es comptarà des de la publicació de l'anunci en el Diari Oficial de la Comunitat Valenciana, a més és necessària la publicació en un diari no oficial d'àmplia difusió en la localitat afectada.
El termini per a la presentació d'altres alternatives tècniques serà d'un mes. Finalitzat aquest s'obrirà un termini d'informació pública de 15 dies.
El termini per a la presentació de proposicions juridicoeconòmiques serà de 10 dies, comptadors des de la finalització dels terminis anteriorment indicats".
- Article 261: "De conformitat amb el que establix l'article 146.1 de la Llei Urbanística Valenciana, els programes d'actuació aïllada poden tindre com a objecte l'edificació o la rehabilitació forçosa d'immobles quan s'haja incomplit l'obligació particularitzada d'edificar o d'efectuar obres de conservació i rehabilitació derivada d'ordre individualitzada, en els termes establits en l'article 217 d'aquella llei".
- Article 262.2: "Proposta de conveni urbanístic que s'ha de subscriure entre l'adjudicatari i l'administració actuant en què es faran constar els compromisos, terminis, garanties i penalitzacions que regularan l'adjudicació. Fent constar, si és el cas, els acords aconseguits amb els propietaris afectats".
- Article 265.b): "Habilitarà per a la convocatòria de concurs, bé a instàncies d'un particular bé d'ofici per l'administració actuant, dirigit a l'execució forçosa per substitució per persona que es comprometa a l'execució en condicions i termini determinats. L'esmentat concurs es tramitarà d'acord amb el que establix l'article 258 del present reglament".
- Article 268.3: "En tot cas, es realitzaran necessàriament en règim de dret públic i de forma directa:
a) La tramitació i l'aprovació dels instruments de planejament i els d'execució d'aquests.
b) Les actuacions que impliquen l'exercici de potestats de policia, intervenció, inspecció, protecció de la legalitat, sanció i expropiació".
- Article 270 s'afig un apartat 2 que queda redactat de la manera següent:
"1. L'acord que decidisca la gestió directa de l'actuació ha d'incloure necessàriament una descripció detallada dels compromisos d'inversió i gestió que contrau l'administració actuant i la disponibilitat de recursos pressupostaris per a finançar, tan sols parcialment, l'actuació sense ingressar quotes d'urbanització, en previsió de la retribució en terrenys o de l'impagament a aquestes.
2. Quan es tracte d'empreses de capital íntegrament públic la disponibilitat de recursos pressupostaris es garantirà per mitjà de certificat de suficiència econòmica a càrrec del pressupost de l'empresa de capital íntegrament públic a través de la qual la Generalitat realitza les actuacions, i ha d'acreditar la suficiència econòmica fins a la finalització de l'actuació".
- Article 272.3: "Iniciada la tramitació per gestió directa es requerirà la conformitat del ple de l'Ajuntament en supòsits de gestió directa municipal i del conseller competent en matèria de territori en gestió directa autonòmica perquè puguen aprovar-se altres programes alternatius".
- Article 273: "Aprovació del programa
1. Conclosos els tràmits d'exposició pública i contestació d'al·legacions procedirà aprovar el programa d'actuació integrada per gestió directa, estimant o desestimant les al·legacions presentades.
2. La competència per a l'aprovació correspondrà al ple de l'ajuntament en règim de gestió directa municipal i a l'òrgan competent de la conselleria titular de la competència sectorial en gestió directa autonòmica".
3. El termini màxim per a resoldre sobre l'aprovació serà de 30 dies des de la data en què és possible adoptar l'acord corresponent.
Ha d'entendre's com a data en què és possible adoptar l'acord, aquella en què l'administració actuant dispose de tots els informes preceptius o, havent transcorregut el termini per a la seua emissió aquesta no s'ha produït, no interrompent-se per això la tramitació del procediment.
4. En gestió directa l'urbanitzador notificarà l'acord d'aprovació del programa en què consten com a interessats en les actuacions i publicarà l'anunci corresponent en el Diari Oficial de la Comunitat Valenciana i en el butlletí oficial de la província si el pla conté normativa urbanística. En aquells supòsits que el programa estiga acompanyat d'un instrument de planejament d'aprovació definitiva autonòmica, l'eficàcia del programa quedarà condicionada a l'aprovació definitiva de l'instrument de planejament que l'acompanya".
- Article 282.2.a): "S'entendrà aplicable directament el model tipus de bases particulars aprovat per la conselleria competent en matèria de territori. En el supòsit de no existir bases generals aprovades pel municipi, regiran així mateix les que s'aproven com a annex II d'aquest reglament".
- Article 286.1.e): "Les prerrogatives que ostenta l'administració d'acord amb la legislació de contractes de les administracions públiques i, com a mínim, les d'interpretar els contractes administratius, resoldre els dubtes que oferisca el seu compliment, modificar els termes de l'adjudicació per causes imprevisibles o que no hagen pogut ser previstes en les bases i que siguen d'interés públic, acordar la seua resolució i determinar els efectes d'aquesta, de conformitat amb les causes, procediment i efectes establits en la Llei Urbanística Valenciana i en aquest reglament".
- Article 290.2 "Els programes aprovats no es veuran afectats per la suspensió de llicències i programes, llevat que en acordar la suspensió així es faça constar expressament en la resolució. En cas d'adoptar-se aquesta última mesura cautelar, es meritaran les indemnitzacions que procedisquen".
- Article 293.3: "Amb anterioritat al transcurs del termini de tres mesos, han d'haver-se complit totes les formalitats pròpies de la informació al públic i, en particular, han d'haver-se remés totes les publicacions i tots els avisos".
- Article 293, s'afig un apartat 5: "En l'acta notarial es protocol·litzarà, directament o per testimoni, el Diari Oficial de la Comunitat Valenciana que publique l'anunci i el contingut dels avisos".
- Article 296.3: "L'urbanitzador o el notari indicaran expressament en l'encàrrec que realitzen a l'oficina de correus, el caràcter dels avisos i la seua relació amb l'expedient de programació de terrenys, deixant constància en l'avís de l'expedient de què es tracte. L'oficina de correus encarregada de practicar els avisos ha de donar compte a l'urbanitzador o al notari que els haguera encarregat, del resultat dels intents de notificació, dins dels dos dies següents a aquell en què haja conclòs el termini de depòsit en llista previst en la legislació reguladora del servei de correus".
- Article 298.1: "Com a màxim, la finalització de la informació al públic, que en tot cas ha de ser d'un mes, es produirà dins del termini de dos mesos comptadors des de l'expiració del termini de tres mesos previst en l'article 133.3 de la Llei Urbanística Valenciana, o superior que fixe l'Ajuntament en les bases del concurs. Durant aquests dos mesos quedaran suspesos els terminis subsegüents del procediment".
- Article 299: "informes sobre les proposicions de programa (en referència a l'article 136 de la Llei Urbanística Valenciana)
"1. A l'efecte de qualificar les proposicions de programa, d'informar sobre el seu contingut i de realitzar una proposta d'adjudicació d'aquest programa, regulats en els articles següents, es requeriran informes emesos, com a mínim, per:
a) El secretari municipal.
b) L'interventor municipal, si és el cas.
c) El tècnic municipal competent.
d) El tècnic d'administració general adscrit a l'àrea d'urbanisme de l'ajuntament.
2. A l'efecte establit en el present article, i en el cas de no existir algun dels anteriorment indicats, se sol·licitarà dictamen del tècnic i lletrat competent, podent acudir, a l'efecte, als col·legis professionals".
- Article 300.1: "La que acredite la personalitat jurídica, la capacitat i la solvència tècnica i econòmica de l'aspirant, en els termes dels articles 122 i 123 de la Llei Urbanística Valenciana. Es presentarà en un sobre tancat i segellat i contindrà justificació documental dels extrems referits en l'article 133.1, de la Llei Urbanística Valenciana".
- Article 300.3: "L'alternativa tècnica que, addicionalment, ha de presentar-se en suport informàtic".
- Article 301: "L'aspirant a urbanitzador ha d'incloure entre la justificació de la seua solvència tècnica, la documentació acreditativa de la titulació del seu equip tècnic redactor i assessor. El referit equip ha d'estar integrat, com a mínim, per un tècnic superior competent per a l'elaboració del corresponent projecte i un llicenciat en dret".
- Article 307.1: "Aquelles que estiguen acompanyades d'instruments de planejament que pretenguen modificar l'ordenació estructural, o es proposen incorporar nous sòls urbanitzables a l'estructura territorial, han d'incorporar, almenys, la sol·licitud de cèdula territorial d'urbanització regulada en els articles 112 i següents de la Llei Urbanística Valenciana. La sol·licitud ha de ser objecte d'exposició al públic juntament amb l'alternativa tècnica i l'instrument de planejament".
- Article 312 "Criteris de puntuació de les alternatives tècniques, dels instruments de planejament que, si és el cas, els acompanyen i les proposicions juridicoeconòmiques (en referència als articles 135 i 137.1 de la Llei Urbanística Valenciana)
1. Les bases particulars de programació establiran i ordenaran de forma decreixent segons la seua importància, i ponderaran els criteris que hagen de ser aplicats a l'hora de puntuar les alternatives tècniques i les proposicions juridicoeconòmiques, de conformitat amb els barems establits en els articles següents.
2. Les bases particulars han d'establir la importància relativa que en la decisió d'adjudicar la condició d'urbanitzador tinga l'alternativa tècnica i l'instrument de planejament que, si és el cas l'acompanye, respecte de la Proposició juridicoeconòmica. A l'efecte, els percentatges en què les bases particulars valoren aquesta importància relativa s'ajustaran als marges següents:
a) En cas de programes, les alternatives tècniques dels quals estiguen acompanyades d'instruments de planejament que suposen una modificació de l'ordenació estructural, la puntuació de l'alternativa tècnica i de l'instrument de planejament representarà entre un 65 i un 75 per cent de la valoració en relació amb la Proposició juridicoeconòmica, que representarà entre un 35 i un 25 per cent.
b) En cas de programes les alternatives tècniques del qual estiguen acompanyades d'instruments de planejament que únicament continguen ordenació detallada en desplegament de l'ordenació estructural establida en el planejament general, la puntuació de l'alternativa tècnica i de l'instrument de planejament representarà entre un 60 i un 70 per cent de la valoració en relació amb la Proposició Juridicoeconòmica, que representarà entre un 40 i un 30 per cent.
c) En cas de programes les alternatives tècniques dels quals consistisquen en un projecte d'urbanització per pretendre el desenvolupament de sectors de sòl urbanitzable que compten amb ordenació detallada fixada pel planejament general, la puntuació de l'alternativa tècnica representarà entre un 40 i un 50 per cent de la valoració en relació amb la Proposició juridicoeconòmica, que representarà entre un 60 i un 50 per cent.
3. La fixació del concret percentatge per les bases particulars, es fonamentarà en la complexitat del planejament que s'ha de desenvolupar, en l'ús que s'ha d'implantar i en les altres circumstàncies tècniques que siga necessari ponderar. A l'efecte, en programes l'ús característic dels quals siga el residencial, la importància relativa de la puntuació de l'alternativa tècnica se situarà en la meitat superior de les escales percentuals establides en el número anterior, mentre que en aquells programes l'ús característic dels quals siga l'industrial o el terciari se situarà en la meitat inferior.
4. L'acord pel qual se selecciona l'alternativa tècnica i la Proposició juridicoeconòmica ha de motivar la decisió, ponderant expressament l'aplicació dels criteris d'adjudicació establits en les bases particulars com també els barems de puntuació aplicats. Així mateix, s'indicaran justificadament i detalladament les raons per les quals s'entén millor una proposta que les altres.
5. De conformitat amb l'article 135.3 de la Llei Urbanística Valenciana, els criteris de puntuació i la importància relativa de les alternatives tècniques que estiguen acompanyades de planejament, seran els següents:
a) La qualitat tècnica de l'ordenació proposada. Este criteri representarà un 50 per cent de la valoració de l'Alternativa Tècnica.
b) La resolució adequada de la integració de l'actuació en el seu entorn.
c) La millor estructuració de dotacions públiques i d'espais lliures.
Els criteris establits en els apartats b) i c) anteriors representaran en conjunt un 20 per cent de la valoració de l'alternativa tècnica.
d) La qualitat tècnica de les solucions proposades per a la urbanització. Aquest criteri representarà entre un 5 i un 10 per cent.
e) Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador. Aquest criteri representarà entre un 5 i un 15 per cent.
f) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Aquest criteri suposarà entre un 5 i un 10 per cent del valor total de l'alternativa tècnica.
g) Termini d'execució del programa d'actuació integrada.
h) Compromís d'edificació simultània a la urbanització dels solars resultants de l'actuació per damunt d'un mínim legalment exigible.
i) Compromisos addicionals assumits voluntàriament i a càrrec seu per l'urbanitzador.
j) Mitjans per al control de cada una de les prestacions que constituïxen l'objecte del programa.
Els criteris establits en els apartats g), h), i) i j) anteriors representaran en conjunt entre un 5 i un 10 per cent de la puntuació total de l'alternativa tècnica.
6. De conformitat amb l'article 135.3 de la Llei Urbanística Valenciana, els criteris de puntuació i la seua importància relativa de les alternatives tècniques que no estiguen acompanyades de planejament urbanístic, seran els següents:
a) La connexió adequada a les obres d'urbanització de l'actuació en el seu entorn. Aquest criteri representarà entre un 30 i un 40 per cent de la valoració de l'alternativa tècnica.
b) La qualitat tècnica de les solucions i dels materials proposats per a la urbanització. Aquest criteri representarà entre un 30 i un 40 per cent.
c) Nombre, disseny, ubicació i qualitat dels habitatges sotmesos a algun règim de protecció que es comprometa a promoure l'urbanitzador. Aquest criteri representarà entre un 5 i un 15 per cent.
d) Inversió en programes de restauració paisatgística o d'imatge urbana dins de l'àmbit del programa, com a objectius complementaris d'aquest, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge. Aquest criteri suposarà entre un 5 i un 10 per cent del valor total de l'alternativa tècnica.
e) Termini d'execució del programa d'actuació integrada.
f) Compromís d'edificació simultani a la urbanització dels solars resultants de l'actuació per damunt d'un mínim legalment exigible.
g) Compromisos addicionals assumits voluntàriament i a càrrec seu per l'urbanitzador.
h) Mitjans per al control de cada una de les prestacions que constituïxen l'objecte del programa.
Els criteris establits en les lletres e), f), g) i h) representaran en conjunt entre un 20 i un 30 per cent de la puntuació total de l'alternativa tècnica.
7. Les bases particulars han de concretar motivadament els percentatges de còmput de cada un dels criteris de puntuació de l'alternativa tècnica i, si és el cas, de l'instrument de planejament que els acompanye, dins dels rangs establits en l'apartat anterior.
- Article 313.1: "De conformitat amb l'article 135.4 de la Llei Urbanística Valenciana, els criteris de puntuació de les proposicions juridicoeconòmiques i la seua importància relativa, seran els següents:
a) Menor import respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat. Aquest criteri representarà entre un 25 i un 35 per cent de la valoració de la Proposició juridicoeconòmica.
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient. Aquest criteri representarà entre un 20 i un 30 per cent de la valoració de la Proposició juridicoeconòmica.
c) Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa representarà entre un 35 i un 55 per cent de la valoració de la Proposició juridicoeconòmica.
d) Compromisos financers per a l'execució de les obligacions complementàries assumides voluntàriament i a costa seua per l'urbanitzador. Aquest criteri suposarà entre un 5 i un 10 per cent del valor total de la Proposició juridicoeconòmica".
- Article 314 "Informes sobre l'alternativa tècnica i, si és el cas, sobre els instruments de planejament que l'acompanyen (en referència a l'article 136 de la Llei Urbanística Valenciana)
Una vegada qualificat el document, un de cada aspirant, es realitzaran les actuacions següents:
1. El tercer dia a aquell en què es produïsca la qualificació dels requisits de personalitat, capacitat i solvència dels aspirants a urbanitzador, s'iniciarà el termini perquè s'emeten els informes corresponents, únicament, sobre aquelles alternatives tècniques i, si és el cas, els instruments de planejament que els acompanyen, formulades per aspirants els requisits de participació dels quals hagen sigut qualificats favorablement.
2. Els informes previs sobre alternatives tècniques i, si és el cas, els instruments de planejament que els acompanyen, als quals es referix l'article 136.3 de la Llei Urbanística Valenciana, han d'emetre's en el termini màxim de tres mesos. Tot això, sense perjudici dels altres informes que s'estimen procedents i, en particular, dels informes de tècnics externs a què es referix l'article 137.1 de la Llei Urbanística Valenciana.
3. Quan siga preceptiu o resulte exigible per estar previst en les bases particulars, alhora que la resta d'informes, se sol·licitarà al Consell del Territori i el Paisatge l'informe al qual es referix l'article 136.4 de la Llei Urbanística Valenciana. L'esmentat òrgan tindrà a l'efecte el termini d'un mes des que la sol·licitud tinga entrada en el seu registre, suspenent-se els terminis d'emissió d'informes municipals i de selecció de l'alternativa tècnica. L'informe del Consell del Territori i el Paisatge en cap cas serà vinculant i la seua falta d'emissió en termini no impedirà la continuació del procediment.
4. L'ajuntament pot requerir als aspirants a urbanitzador perquè, en el termini màxim de vint dies, aclarisquen la documentació presentada, esmenen l'omesa, o completen la que siga insuficient, en aquest cas es suspendran els terminis d'emissió d'informes.
5. Per resolució d'alcaldia, dictada en els cinc dies següents a l'emissió dels informes anteriorment indicats, es determinaran les alternatives tècniques que han rebut una puntuació superior a la mínima fixada per les bases particulars. Aquesta resolució serà degudament notificada als interessats".
- Article 317 "Obertura de les proposicions juridicoeconòmiques (en referència a l'article 136 de la Llei Urbanística Valenciana)
1. Dins dels deu dies següents a la resolució indicada en l'article 314.5, es procedirà a l'obertura de les proposicions juridicoeconòmiques en acte públic presidit pel secretari, qui estendrà acta. La data de l'acte d'obertura de pliques es notificarà als aspirants a urbanitzador i s'exposarà en el tauler d'anuncis de l'ajuntament.
2. Únicament s'obriran les pliques que desenvolupen les alternatives tècniques que hagen rebut una puntuació superior a la mínima fixada per les bases particulars.
3. En el termini màxim d'un mes comptador des de l'obertura, s'han d'emetre els informes sobre les proposicions juridicoeconòmiques obertes. Tot això, sense perjudici dels altres informes que s'estimen procedents i, en particular, dels informes de tècnics externs a què es referix l'article 137.1 de la Llei Urbanística Valenciana.
4. L'ajuntament pot requerir els aspirants a urbanitzador perquè, en el termini màxim de deu dies, aclarisquen la documentació presentada, esmenen l'omesa o completen la que siga insuficient, en aquest cas es suspendran els terminis d'emissió d'informes".
- Article 321 "Limitació a la imposició de modificacions en la selecció de l'alternativa tècnica i en l'aprovació de la Proposició Juridicoeconòmica (en referència a l'article 137.3 i 5 de la Llei Urbanística Valenciana)
1. En seleccionar l'alternativa tècnica i l'instrument de planejament que, si és el cas, l'acompanye, i aprovar la Proposició juridicoeconòmica, l'Ajuntament únicament podrà imposar aquelles modificacions derivades directament de causes imprevisibles o que no hagen pogut ser previstes en les bases particulars. Aquestes modificacions han de tindre el seu fonament en l'interés general i, en cap cas, podran suposar una alteració del contingut de les bases particulars ni un falsejament dels principis de lliure concurrència, ni computaran a l'efecte establit en l'article 168.4 de la Llei Urbanística Valenciana.
2. En tot cas, les modificacions introduïdes tant en l'alternativa tècnica com en l'instrument de planejament que si és el cas l'acompanye i en la Proposició Juridicoeconòmica requeriran el consentiment de l'adjudicatari del programa, per mitjà de la subscripció del contracte amb l'administració actuant. En el cas que l'adjudicatari no assumisca aquestes variacions es declararà desert el concurs, i s'aplicarà el que preveu l'article 137.3 de la Llei Urbanística Valenciana i es tornarà-a l'aspirant la garantia provisional.
3. Les mateixes regles resultaran aplicables per a les modificacions que pretenga introduir la conselleria competent en matèria de territori, amb motiu de l'aprovació definitiva del planejament".
- Article 323.1.b): "A tots els aspirants a urbanitzador, quan transcórrega el termini de què disposa l'administració per a resoldre l'expedient de programació".
- Article 326: "Remissió a la conselleria de plans i programes no modificatius de l'ordenació estructural (en referència a l'article 137.6 de la Llei Urbanística Valenciana)
Si el programa i els plans de desenvolupament no modifiquen l'ordenació estructural, l'ajuntament la publicarà en el Diari Oficial de la Comunitat Valenciana, després de la prèvia remissió d'actuacions a la conselleria competent en matèria de territori".
- Article 327 "Publicació de l'aprovació dels programes (en referència a l'article 104 de la Llei Urbanística Valenciana)
La resolució per la qual s'aprove un programa d'actuació integrada o aïllada es publicarà en el butlletí oficial de la província, incloent específicament les normes urbanístiques dels instruments de planejament espacial que l'acompanyen. Així mateix, es publicarà una ressenya d'aquesta aprovació en el Diari Oficial de la Comunitat Valenciana. També es publicarà en el Diari Oficial de la Unió Europea quan haja sigut preceptiva la publicació de la licitació en aquest diari. En aquells supòsits que el programa estiga acompanyat d'un instrument de planejament d'aprovació definitiva autonòmica, l'eficàcia del programa quedarà condicionada a l'aprovació definitiva de l'instrument de planejament que l'acompanya. "
- Article 329 "Executivitat i entrada en vigor dels programes (en referència a l'article 107 de la Llei Urbanística Valenciana)
Els programes d'actuació integrada i aïllada entren en vigor una vegada s'haja publicat la resolució per la qual s'aproven o amb l'entrada en vigor de l'instrument de planejament que l'acompanye. Aquesta publicació només podrà produir-se després de la firma del contracte entre l'urbanitzador i l'administració actuant, d'acord amb el que establix l'article 145.2 de la Llei Urbanística Valenciana".
- Article 331.1: "En el termini d'un mes a partir de la notificació de l'acord d'aprovació i adjudicació del programa a l'urbanitzador, i sempre que s'haja produït aprovació igualment definitiva del projecte d'urbanització, es formalitzarà el contracte per al desplegament i execució del programa d'actuació integrada. El contracte es formalitzarà en document administratiu davall la fe pública del secretari municipal".
- Article 345.1.b): "La programació per a executar aquesta ordenació, per mitjà de l'aprovació del programa d'actuació integrada o aïllada".
- Article 346.4: "L'exposició al públic del projecte d'urbanització tindrà lloc juntament amb la de l'alternativa tècnica en què s'integre i el desplegament dels seus efectes necessitarà de l'aprovació administrativa i la prèvia publicació".
- Article 366.2.a): "Contractar les obres seguint el procediment negociat regulat en la legislació de contractes de les administracions públiques. En aquest supòsit, si transcorreguts dos mesos des de la finalització del procediment de licitació obert, l'urbanitzador no ha contractat les obres, procedirà la resolució del contracte entre l'urbanitzador i l'administració, i cal ajustar-se al que disposa l'article 143.4 de la Llei Urbanística Valenciana".
- Article 366.2.b): "Renunciar a la condició d'urbanitzador amb la pèrdua de la garantia provisional prestada. En aquest cas, cal ajustar-se al que disposa l'article 143.4 de la Llei Urbanística Valenciana".
- Article 373.1: "Serà preceptiva la prèvia emissió d'un informe tècnic que servisca de base per a la valoració de la seua propietat per part del tècnic municipal competent o tècnic contractat per l'ajuntament d'acord amb la legislació de contractes de les administracions públiques".
- Article 377.4: "Les quotes d'urbanització s'entendran aprovades per silenci administratiu transcorregut un mes des que l'urbanitzador haja presentat en l'ajuntament la documentació completa exigida per la Llei Urbanística Valenciana i aquest reglament".
- Article 378.4: "Les administracions públiques, els notaris i els registradors de la propietat i el cadastre immobiliari tenen el deure de col·laborar lleialment amb els urbanitzadors i amb l'administració actuant, amb vista a l'obtenció de totes aquelles dades necessàries per a elaborar i tramitar tots els instruments urbanístics".
- Article 382.1: "La comunicació per a l'elecció de modalitat de retribució a què es referix l'article 166.1 de la Llei Urbanística Valenciana ha de practicar-se per l'urbanitzador, dins del mes següent a què s'haja firmat el contracte amb l'empresari constructor i, en tot cas, abans de l'enviament de la publicació en el Diari Oficial de la Comunitat Valenciana de l'anunci d'exposició al públic del projecte de reparcel·lació".
- Article 384.1: "El propietari que pretenga substituir la retribució en terrenys pel pagament en diners podrà, en el termini de dos mesos des que es reba la comunicació regulada en l'article 166.1 de la Llei Urbanística Valenciana, prestar garantia per mitjà de l'atorgament en escriptura pública en què assumisca, en benefici de l'urbanitzador, l'obligació de pagar-li la quota d'urbanització que aprove l'ajuntament, amb desembossament previ a l'exercici de qualssevol acció contra la liquidació d'aquesta quota".
- Article 384.4: "Perquè tinga eficàcia aquesta garantia, el propietari ha d'entregar la primera còpia de l'escriptura a l'urbanitzador, sense perjudici dels drets d'aquest a sol·licitar altres còpies amb efectes executius d'acord amb la legislació processal civil i la notarial".
- Article 387.1: "L'administració actuant costejarà la part proporcional de les càrregues d'urbanització corresponent al 10 per cent o percentatge que legalment corresponga d'aprofitament tipus, podent minorar la seua contribució en la quantia que es determine en aprovar l'oportú pla general".
- Article 389.2: "Encara que no haja transcorregut el termini anterior, per l'aparició de circumstàncies sobrevingudes d'interés general, imprevisibles o que no hagueren pogut ser previstes en les bases de programació, o per canvis legislatius".
- Article 394.2: "A l'efecte del càlcul de l'aprofitament tipus no seran tinguts en compte els sòls dotacionals ja existents i afectes a la seua destinació, entenent-se per tals aquells que ja complixen la finalitat prevista pel pla, fins i tot quan, per modificar-se l'ordenació preexistent, part de la seua superfície estiga destinada a usos lucratius, sempre que la superfície destinada a usos dotacionals en el nou pla siga igual o superior a l'anteriorment existent".
- Article 401.2: "Els condominis continguts en la proposta d'adjudicació podran quedar resolts pel procediment previst en l'article 174.7 de la Llei Urbanística Valenciana".
- Article 402.4: "En els supòsits de propietari o domicili desconegut es traslladarà al Ministeri Fiscal la incoació de l'expedient reparcel·latori, perquè puga comparéixer i al·legar en aquest en defensa dels propietaris".
- Article 402.6: "Si es tracta de finques propietat de ciutadans estrangers no residents a Espanya que no compareguen en l'expedient reparcel·latori, es comunicarà la incoació d'aquest a l'ambaixada del seu país o al consolat més pròxim si aquesta no existira a Espanya, perquè puguen defendre els interessos del propietari. En tot cas, si el propietari compareix en l'expedient tindrà dret d'exercir directament les seues facultats".
- Article 403.2: "Els beneficiaris de les indemnitzacions per la desaparició de càrregues o gravàmens sobre les finques són els titulars de les càrregues o gravàmens".
- Article 408.1.b: "Les adjudicacions de parcel·la independent en favor de copropietaris d'origen només cap si el seu dret individual sevix per a això. En cas contrari, cal l'adjudicació d'un proindivís o la compensació en diners, segons l'aprofitament subjectiu dels copropietaris".
- Article 409.2: "El requeriment ha de cursar-se per mitjà d'acta notarial o per mitjà de qualsevol mitjà admés en dret que deixe constància de la seua recepció. El requeridor ha d'oferir, simultàniament i alternativament, el pagament o el cobrament de la indemnització en diners, donant un termini de deu dies al requerit per a triar si preferix pagar o cobrar a un mateix preu unitari".
- Article 409.5: "Si dins del termini d'exposició al públic del projecte de reparcel·lació, algun dels copropietaris efectua requeriment a fi de procedir a l'extinció del condomini, aquest ha de realitzar-se a tots. En cas contrari el requeriment s'entendrà per no efectuat. En aquells supòsits en què el requerit opte per pagar, l'oferta es considerarà realitzada a tots els copropietaris. Per als casos en què s'exerciten requeriments o contestacions recíproques, es preferirà:
a) El remés en data anterior.
b) Si s'hagueren emés en la mateixa data, tindrà preferència aquell que oferisca major preu d'adquisició".
- Article 409.6: "Si el propietari no atén un requeriment degudament formulat s'entendrà que accepta ser compensat en diners".
- Article 416.1.a): "La remissió de la notificació a tots els interessats identificant el proponent del projecte com també l'àrea reparcel·lable".
- Article 416.4: "Els certificats registrals de domini i càrregues han de formar part de la documentació exposada al públic".
- Article 422.4: "No serà preceptiu sotmetre a informació pública aquells projectes de reparcel·lació voluntària que afecten titulars de drets reals o càrregues, degudament inscrits en el Registre de la Propietat, la compareixença dels quals en escriptura pública no serà preceptiva, però sí que serà necessari notificar-ho als esmentats titulars concedint-los un termini d'al·legacions de quinze dies".
- Article 423.2: "Dins del mes següent a la recepció de la notificació amb les rectificacions que s'han d'introduir, l'urbanitzador ha de presentar un text refós amb aquestes".
- Article 423.3: "El text refós no serà objecte de nova exposició al públic, serà suficient que es notifique als titulars de les parcel·les afectades, abans de ser aprovat per l'ajuntament, a fi de concedir-los l'audiència establida en l'article 177.1.c) de la Llei Urbanística Valenciana".
- Article 423.4: "El text refós haurà de ser objecte d'aprovació municipal".
- Article 423.5: "En el cas que l'urbanitzador no presente el text refós en termini o no es mostren correctament les variacions requerides per l'ajuntament, aquest ha d'incloure-les d'ofici o, subsidiàriament, contractarà amb tècnics externs l'adaptació dels documents tècnics, tot això sense perjudici de les responsabilitats en què puga incórrer l'urbanitzador".
- Article 425.3: "L'elevació a públic del contingut íntegre del projecte de reparcel·lació podrà produir-se per mitjà de certificat del secretari municipal o per mitjà d'escriptura pública. En aquest segon supòsit, si l'urbanitzador no atorga la referida escriptura en el termini d'un mes comptador des del moment en què l'acord d'aprovació siga ferm en via administrativa, l'Ajuntament, d'ofici, ha d'elevar a pública la reparcel·lació i presentar-la en el Registre de la Propietat per a la seua inscripció, en el termini de dos mesos".
- Article 427.1: "D'acord amb el que disposa les normes hipotecàries sobre inscripció d'actes de naturalesa urbanística, no existirà afecció real sobre les parcel·les resultants quan del projecte de reparcel·lació resulte que l'obra d'urbanització ha sigut ja completament realitzada i pagada o que l'obligació d'urbanitzar s'ha assegurat per mitjà d'un altre tipus de garanties, tot això d'acord amb el que preveu l'article 167.3 de la Llei Urbanística Valenciana i en aquest reglament, en relació amb les garanties per a substituir la modalitat de retribució a l'urbanitzador".
- Article 449.1.d): "Edificacions adscrites al sector primari que no impliquen transformació de productes, com ara magatzems, granges i, en general, instal·lacions agrícoles, ramaderes, forestals, cinegètiques, piscícoles o semblants que tinguen relació amb la destinació i la naturalesa de la finca. En particular:
1r. Magatzems de matèries primeres i apers.
2n. Granges i instal·lacions destinades a l'estabulació i la cria de bestiar.
3r. Altres construccions agrícoles i ramaderes i amb activitats primàries de caràcter anàleg com ara basses de reg, naus de cultius o activitats d'especial transcendència, vivers, hivernacles, piscifactories.
4t. Instal·lacions relacionades amb la caça i l'activitat cinegètica.
S'entendran inclosos en aquest supòsit tant les edificacions de nova planta com les reformes o rehabilitacions d'edificacions existents que afecten elements estructurals o de façana coberta o que suposen un augment de la superfície o volum construïts".
- Article 449.2: "La llicència municipal s'atorgarà després de verificar l'Ajuntament que, de forma efectiva, es tracta d'una construcció o instal·lació al servei d'una activitat primària: agrícola, ramadera, cinegètica o forestal, com també que l'aprofitament urbanístic, a més de complir els paràmetres previstos en el planejament, és l'adequat i que resulta proporcional a les necessitats reals de l'activitat, a l'efecte ha de sol·licitar informe a la conselleria competent en matèria d'agricultura".
- Article 452.1.b): "Que la seua normativa reguladora exigisca el seu allunyament del nucli de població".
- Article 457.2: "La superfície mínima de la parcel·la i l'ocupació per l'edificació serà la que, de manera motivada i justificada, es fixe en el planejament segons els usos i activitats que s'han d'implantar, en tot cas la parcel·la mínima és de 5.000 m²".
- Article 458: "Sol·licitud (en referència a l'article 36 de la Llei del sòl no urbanitzable)
L'interessat ha de formular la sol·licitud davant de la conselleria competent en matèria de territori, acompanyat de memòria i plànols d'informació i ordenació, ha de complir els requisits següents:
1. En la memòria s'ha de justificar que l'obra o activitat que es pretenga implantar, constituïx un ús autoritzable, segons la zonificació efectuada.
En aquells municipis faltats de zonificació igualment ha de justificar-se que l'actuació resulta compatible amb l'emplaçament proposat.
Quan el planejament vigent establisca zones de protecció la característica essencial de les quals siga l'ús agropecuari podrà entendre's referit, a l'efecte, al sòl no urbanitzable comú, amb un informe previ de la conselleria competent en matèria d'agricultura.
Així mateix, en la memòria s'ha de descriure i aportar informació gràfica sobre l'entorn d'un radi de dos quilòmetres al voltant de la construcció que es projecta.
Aquesta descripció recollirà les edificacions existents, compten o no amb llicència municipal.
2. Quan es tracte de terrenys o emplaçaments que per raó de la seua titularitat o afecció al domini públic estiguen subjectes a qualsevol règim d'autorització administrativa substantiva, ha d'acompanyar les concessions, permisos o autoritzacions que siguen preceptives o si més no, si estigueren en tràmit, còpia de la sol·licitud del seu atorgament.
3. Rebuda la sol·licitud per la conselleria, aquesta requerirà, si és el cas, a l'interessat l'esmena de les deficiències o la informació complementària que necessite, amb l'advertència que se'l considerarà desistit en la seua petició si no es complix allò que s'ha requerit en el termini de quinze dies.
4. No existint aquestes deficiències, o havent sigut esmenades en cas d'existir, si l'acte o l'ús del sòl requerirà la prèvia avaluació d'impacte ambiental, la conselleria requerirà el promotor perquè aporte l'expedient".
- Article 459.c): "Audiència amb notificació expressa als titulars registrals de béns i drets afectats per l'actuació i de les finques limítrofs perquè puguen al·legar, reclamar o suggerir el que estimen oportú en el termini de vint dies hàbils".
- Article 465.2: "El corresponent instrument d'intervenció ambiental s'exigirà per a l'exercici de les activitats molestes, insalubres, nocives o perilloses, de conformitat amb el que disposa la normativa reguladora d'aquestes activitats.
- Article 467.2: "La llicència d'urbanització té com a finalitat comprovar que la transformació s'ajusta a la legislació urbanística i als instruments de planejament aplicables".
- Article 468.3: "La llicència d'edificació té com a finalitat comprovar que el projecte tècnic presentat és d'acord amb el que disposa el planejament i la legislació urbanística vigent".
- Article 469.1: "La llicència d'ocupació és una modalitat de les llicències urbanístiques, que s'exigirà pels ajuntaments per a la primera utilització dels edificis i la modificació del seu ús, tant quan es destinen a habitatge, com quan no siga necessari el corresponent instrument d'intervenció ambiental, ni la corresponent autorització d'inici o llicència d'obertura, si és el cas. També s'exigirà per a l'ocupació en cas de segones o posteriors transmissions, quan així ho exigisca la legislació d'ordenació de la qualitat de l'edificació".
- Article 474.2: "Quan per a una mateixa actuació siga exigible més d'una llicència amb abast urbanístic de les previstes en l'article 465.1 del present reglament, aquestes podran ser objecte d'una sola resolució, sense perjudici de la tramitació del corresponent instrument d'intervenció ambiental d'acord amb la normativa vigent en matèria de prevenció de la contaminació i qualitat ambiental. Per mitjà d'ordenança local es regularà el procediment integrat per a l'atorgament unificat de les mencionades llicències.
- Article 474.3: "Per regla general la proposta de resolució de la sol·licitud de llicència d'edificació, serà prèvia a la corresponent autorització d'inici d'activitat o llicència d'obertura, si aquesta és necessària, de conformitat amb la normativa vigent en matèria de prevenció de la contaminació i qualitat ambiental. Si procedira denegar la primera, així es notificarà a l'interessat i no serà necessari resoldre sobre la segona. En canvi, si procedira atorgar el corresponent instrument d'intervenció ambiental, l'òrgan municipal competent passarà a resoldre la llicència d'edificació, notificant-se allò pertinent en forma unitària a l'interessat, de conformitat amb la citada normativa, amb caràcter previ a la resolució de l'autorització d'inici de l'activitat o llicència d'obertura, si aquesta és necessària".
- Article 484.1: "Per a sol·licitar l'atorgament d'una llicència és necessari acreditar el visat col·legial del projecte".
- Article 484.2: "La sol·licitud de visat no s'exigirà quan el projecte haja sigut elaborat per un tècnic superior adscrit a una administració pública davall el règim funcionarial o laboral, bastant en aquest cas amb la prèvia intervenció de l'oficina de supervisió de projectes de l'administració de què es tracte. Serà obligatori el visat col·legial si l'administració actuant no té l'oficina de supervisió de projectes".
- Article 484.5.a): "El reconeixement de firma i l'habilitació professional del tècnic autor del projecte".
- Article 484.5.c): "El contingut formal i la integritat documental del projecte".
- Article 486.1: "Les sol·licituds han de presentar-se acompanyades, almenys, del corresponent projecte bàsic i dels altres documents indispensables per a dotar de contingut la resolució. D'aquesta documentació ha d'acompanyar-se un exemplar, l'Ajuntament, si fóra necessari, pot sol·licitar més exemplars".
- Article 486.6: "Les sol·licituds de llicència d'edificació han d'acompanyar-se de:
1r. Projecte bàsic visat pel col·legi professional amb el contingut següent mínim:
a) Memòria descriptiva i justificativa de les obres, amb indicació expressa de la seua adequació a l'entorn.
b) Indicació de la destinació específica de les obres, que ha de ser d'acord amb les característiques de la construcció o edificació.
c) Plànol d'emplaçament fitant els límits de la parcel·la, les distàncies als edificis o punts de referència més pròxims, les cotes de nivell de la planta baixa, alienacions i rasants, i si és el cas, amb relació als espais lliures exteriors, carrers i finques limítrofes.
d) Plànols acotats a escala mínima 1:100 de les plantes, alçats i seccions que definisquen l'edifici o la instal·lació.
e) Pressupost de les obres dividit per capítols.
2n. A més, han d'acompanyar els documents següents:
a) Declaració subscrita pel tècnic redactor del projecte de compliment de la normativa urbanística vigent i dels requisits bàsics de qualitat de l'edificació.
b) En cas de ser necessària la utilització d'una grua, plànol que identifique la seua ubicació, i còpia de la pòlissa d'assegurança per responsabilitat civil, amb una cobertura mínima de 300.000 euros, que ha d'estar vigent durant el muntatge, funcionament, desmuntatge i la seua estada en obra. Aquesta xifra pot ser revisada i actualitzada d'acord amb l'índex de preus al consum, mitjançant una ordre de la conselleria competent en matèria de territori. També s'ha d'aportar un certificat acreditatiu de la correcta instal·lació de la grua, i el seu degut estat de conservació i funcionament.
3r. En els supòsits d'edificis l'ús principal dels quals siga el d'habitatge i que complementàriament incloguen garatges, la llicència municipal d'edificació portarà implícita la concessió de llicència d'activitat dels garatges, i no s'aplicarà en aquests casos el procediment administratiu regulat per la legislació específica d'activitats classificades, l'Ajuntament ha de comprovar que el projecte complix la normativa aplicable als garatges, com també l'adequació a l'esmentat projecte de l'obra realitzada, a l'efecte pertinents de la posterior expedició de la llicència d'ocupació".
- Article 486.7: "Les corresponents autoritzacions d'inici o llicència d'obertura, si és el cas, han d'acompanyar-se de la documentació següent:"
- Article 486.8.a): "Un certificat final d'obra"
- Article 488.2: "Quan es tracte d'una sol·licitud de llicència d'edificació formulada aportant el projecte bàsic, s'atorgarà la llicència una vegada obtinguts els informes favorables. S'autoritzarà l'inici de les obres quan l'interessat presente un exemplar del projecte d'execució visat pel col·legi professional corresponent, o volant col·legial en què es faça constar que es compta amb el projecte d'execució complet i la data de visat d'aquest. Aquest tràmit serà exigible per a l'estudi de seguretat i salut i la resta de projectes complementaris que, si és el cas, es necessiten per a executar les obres".
- Article 488.4: "No es poden atorgar llicències municipals, ni d'obres, ni el corresponent instrument d'intervenció ambiental, que legitimen usos i aprofitament a sòl no urbanitzable, que en els casos i per mitjà de les tècniques regulades en la Llei del sòl no urbanitzable estiguen subjectes a un informe previ o autorització corresponent, fins que conste en l'expedient l'emissió d'informe o de l'acte d'autorització i, si és el cas, s'acredite el compliment de les condicions imposades per aquests. En tot cas, el transcurs del termini previst legalment per a atorgar la llicència municipal en aquests supòsits, tindrà efectes desestimatoris considerant-se denegada l'autorització".
- Article 489.3: "Una vegada dictada la resolució estimatòria, el projecte tècnic exigible, degudament identificat, formarà part de la llicència".
- Article 492.b): "Les llicències d'edificació, quan el projecte tècnic haja sigut o haja de ser sotmés al sistema de control o verificació regulat per la Generalitat".
- Article 492.c): "Les llicències d'obres que per raó de la seua senzillesa tècnica i escassa entitat constructiva i econòmica hagen de ser considerades obra menor. Tindran la consideració d'obra menor les de modificació de la disposició interior dels edificis, sense que de lloc a modificació d'ús".
- Article 493.1: "Per a atorgar les llicències d'usos i obres provisionals, s'aplicarà el procediment ordinari, amb les particularitats següents:
a) En els municipis amb població inferior a 25.000 habitants, que no compten amb Pla general, abans de resoldre l'ajuntament ha de sol·licitar informe de la Comissió Territorial d'Urbanisme, vinculant en les matèries d'urbanisme i ordenació territorial quan es referisquen a interessos de caràcter supralocal.
b) L'informe ha d'emetre's en el termini de dos mesos des de la recepció de l'expedient municipal, la no-emissió d'informe en el termini assenyalat no implicarà la paralització del procediment".
- Article 494.2: "Esgotats els terminis i les pròrrogues que es concedisquen, l'ajuntament ha d'iniciar procediment per a declarar la caducitat de la llicència d'edificació en els termes que preveu aquest reglament".
- Article 495.1: "El termini d'un any per a edificar els solars resultants de la reparcel·lació es podrà ampliar fins a un màxim de quatre anys més en l'acord pel qual es reben definitivament les obres d'urbanització, de forma expressament justificada".
- Article 496.1: "Quan s'incomplisquen les obligacions i deures urbanístics exigits per les lleis i els instruments de planejament urbanístic, o quan el propietari ho sol·licite voluntàriament, l'ajuntament ha d'iniciar el procediment per a incloure l'immoble en la secció 7a de solars i edificis que s'han de rehabilitar del Registre Municipal d'Urbanisme".
- Article 496.6: "Si el procediment s'ha iniciat d'ofici, el transcurs d'aquest termini de 3 mesos sense que s'haja dictat i notificat resolució comportarà la caducitat del procediment, per la qual cosa no procedirà practicar la inscripció i s'arxivaran les actuacions substanciades".
- Article 496.7: "Si el procediment s'ha iniciat a instància del propietari, en el transcurs d'aquest termini de 3 mesos sense que s'haja dictat i notificat resolució comportarà que la sol·licitud s'entenga estimada, i caldrà practicar la inscripció de l'immoble en la secció 7a de solars i edificis que s'han de rehabilitar del Registre Municipal d'Urbanisme".
- Article 497.2: "Transcorreguts 2 anys des de la inscripció sense que s'haja presentat cap programa, s'entendrà que concorren les circumstàncies tipificades en l'article 75 de la Llei d'expropiació forçosa, i s'actuarà en conseqüència".
- Article 499 primer paràgraf: "En cas d'incompliment de l'obligació referida en l'article anterior, l'ajuntament, d'ofici o a instàncies de qualsevol interessat, pot dictar les ordres d'execució necessàries per a obligar els propietaris de béns immobles a complir els deures urbanístics, i pot exigir-los la realització de les obres i treballs necessaris per a adaptar els béns immobles a les condicions establides en la normativa urbanística i en les altres normes aplicables, com ara:"
- Article 505.2.c): "Descriure i valorar les obres necessàries per a mantindre o reposar les condicions de seguretat i estabilitat assenyalades en l'article 208 de la Llei Urbanística Valenciana, justificant que el seu cost excedix del límit del deure legal de conservació definit en el dit article".
- Article 510.3.b): "Protegir el paisatge urbà contra la degradació resultant de la instal·lació de suports, cables elèctrics o telefònics, antenes de televisió i signes publicitaris, cartells, rètols comercials i mitjans de propaganda en general, quan no harmonitzen adequadament amb l'entorn".
- Article 512.1: "Les limitacions a l'ús i cessió dels immobles conservats o rehabilitats amb ajudes públiques poden desplaçar-se i substituir-se, en el cas que el beneficiari de la subvenció tinga un conveni amb l'administració que la va atorgar per a l'explotació conjunta de l'immoble. A l'efecte del que establix aquest reglament, aquest conveni tindrà caràcter urbanístic".
- Article 518.4.e): "Les fotografies de l'actuació urbanística, que s'incorporaran a l'expedient de què es tracte, estenent-se en el revers diligència per a deixar constància de la data i la persona que les va captar. L'obligació d'incorporar les fotografies podrà dispensar-se sempre que en l'acta es motiven les raons que justifiquen la dispensa per resultar inútil o impertinent la realització de fotografies".
- Article 526.1: "L'Administració autonòmica ha d'adoptar les pertinents mesures de protecció i restauració de la legalitat quan es tracte d'actes de transformació, d'ús i d'edificació del sòl, subsòl i vol que vulneren la normativa urbanística i afecten l'ordre jurídic d'interés supramunicipal, en especial quant al que disposen els instruments d'ordenació del territori i a les parcel·lacions urbanístiques i la resta d'usos del sòl no urbanitzable prohibits o subjectes a autorització, quan constituïsca infracció greu o molt greu. A l'efecte, quan la conselleria competent en matèria de territori tinga coneixement que s'ha realitzat algun acte d'ús o edificació a sòl no urbanitzable que puga ser constitutiu d'infracció greu o molt greu, estiga o no subjecte a declaració d'interés comunitari, requerirà l'ajuntament perquè informe en el termini màxim de 10 dies respecte a l'existència o no de llicència municipal".
- Article 526.3: "En el cas que no s'haja atorgat llicència municipal i les obres s'hagueren acabat, la conselleria formularà el requeriment de legalització, de conformitat amb el que preveu l'article 224 i concordants de la Llei Urbanística Valenciana, iniciant-se el procediment de protecció de la legalitat urbanística".
- Article 539.3: "En els termes establits en la legislació de règim local, l'alcalde o la Junta de Govern Local, en els termes que resulte de la Llei reguladora de les bases del règim local, serà l'òrgan municipal competent per a incoar i resoldre els expedients sancionadors".
- Article 546.4: "Si el concurs queda desert, durant un termini d'un any a comptar des de la resolució, els béns de què es tracte poden alienar-se, amb caràcter subsidiari i excepcional, de forma directa conforme al mateix plec".
- Article 547 s'afig un apartat 3:
"3. S'exceptuaran del que preveu l'apartat anterior aquelles permutes en què l'administració reba sòls dotacionals així qualificats pel planejament urbanístic"
- Article 553: "Qualsevol ciutadà està legitimat per a l'exercici de l'acció pública urbanística, d'acord amb les lleis. La presentació de denúncies davant de l'administració, una vegada admeses a tràmit, només atribuiran la condició d'interessat en aquells supòsits en què així s'establisca en la legislació reguladora del procediment administratiu".
- Article 557.2: "Tampoc tindran eixa consideració de convenis urbanístics els celebrats per a substituir el pagament en diners del preu just expropiatori per l'atribució de drets d'aprofitament urbanístic, o qualsevol altra compensació en espècie admesa en dret".
- Article 560: "Accés a la informació per mitjà d'internet (en referència als articles 6, 132.1.a) i la disposició addicional setena de la Llei Urbanística Valenciana)
Sense perjudici del que establix l'article anterior, tots els ajuntaments estan obligats a posar en funcionament i gestionar amb la deguda diligència una pàgina web en què els ciutadans puguen tindre accés a tota la informació que ha de figurar en el Registre Municipal d'Urbanisme. A l'efecte, la Generalitat posarà a disposició dels municipis els mitjans tècnics necessaris per a la implantació i la gestió d'aquestes pàgines web".
- Article 564.3: "L'organització dels canals de participació previstos en el present article es realitzaran a costa de l'administració actuant, i ha de donar-se a conéixer la realització als ciutadans en els mateixos termes que els previstos en el present reglament per a la informació pública dels instruments de planejament urbanístic i territorial. I han de convocar-se individualment els representants dels col·lectius de la població resident en l'àmbit territorial del corresponent document".
- Article 567.i): "La secció 9, dels agents urbanitzadors i empresaris constructors que tinguen la prohibició de contractar amb l'administració".
- Article 569.1.b): "Relació dels instruments de planejament de caràcter temporal, econòmic i de gestió que hagen sigut aprovats, indicant les dades econòmiques i l'urbanitzador triat, com també el grau d'execució dels programes aprovats en anualitats anteriors".
- Article 570.2: "Els òrgans competents de la conselleria competent en matèria de territori, rebuda la notificació, verificaran si la informació és completa i correcta i, en el seu cas, requeriran a l'ajuntament interessat perquè en el termini de quinze dies esmene la informació omesa".
- Article 571.c): "La secció 3a, de programes d'actuacions aïllades i integrades, a l'efecte del que preveu l'article 145 de la Llei Urbanística Valenciana".
- Article 574.2: "Els registres són públics, i encara que no tinga la condició legal d'interessada, qualsevol persona pot consultar la informació i els documents que contenen l'examen dels quals haja sigut autoritzat per l'administració, i sol·licitar l'obtenció de certificats, sense perjudici que puga exigir-se el pagament de les taxes per la seua expedició".
- Article 578.2: "Els assentaments es practicaran d'ofici per l'encarregat del Registre. Això no obstant, els que tenen un interés legítim poden instar la pràctica de l'assentament".
- Article 579.1: "Seran objecte d'inscripció en les seccions corresponents, entre altres:"
- Article 585.4 "Els documents tècnics dels instruments de planejament i els textos dels convenis i contractes es remetran en format paper. Així mateix, sempre s'aportaran en suport informàtic, pel que s'entendrà que la documentació és incompleta si s'omet la còpia informàtica".
- Annex I, Llindar 2: Quota de sostenibilitat
" Es calcularà aplicant la següent fórmula:
Cs (6 (S
en la qual:
Cs, és la quota de sostenibilitat resultant expressada en euros
S, és el nou sòl ocupat expressat en m²"
- Annex II, base 10: correcció dels subapartats (10.1 i 10.2).
- Annex II, base 10: subapartat 10.1: "Amb anterioritat a la firma del contracte amb l'administració actuant l'adjudicatari del Programa d'actuació integrada ha de constituir la garantia definitiva, per l'import establit en les Bases Particulars, o sinó, pel 10 per cent del valor de les càrregues d'urbanització i que acreditarà per qualsevol de les formes previstes per a la garantia provisional en aquestes bases".
- Annex II, base 12: passa a ser la base 11.
- Annex II, base 13: passa a ser la base 12.
- Annex II, base 14: passa a ser la base 13 i adaptació de subapartats.


Còpia Permalink ELI